***8. hrvatski trijenale grafike***

Organizacija: Kabinet grafike Hrvatske akademije znanosti i umjetnosti

http://www.kabinet-grafike.hazu.hr/

e-adresa: [trijenalegrafike8@hazu.hr](mailto:trijenalegrafike8@hazu.hr)

Kabinet grafike Hrvatske akademije znanosti i umjetnosti organizira *8. hrvatski trijenale grafike*.

Na toj velikoj nacionalnoj i reprezentativnoj izložbi predstavit će se najbolja grafička ostvarenja umjetnika-sudionika aktualne likovne scene nastala u posljednje tri godine.

*Trijenale* će se održavati tijekom studenog i prosinca ove godine u izložbenim prostorima Gliptoteke i Kabineta grafike Hrvatske akademije znanosti i umjetnosti.

Ovogodišnja koncepcija *Trijenala* uključuje nekoliko izložbenih dionica. Prva je posvećena umjetnicima koje Kabinet grafike poziva na smotru, a radi se o autorima nagrađenim na prošlim trijenalima kao i onima čiji su radovi po svojoj vrsnosti i kvaliteti zapaženi i vrednovani u mediju grafike.

Drugu dionicu čine autori koji su se javili na javni natječaj, a njihove grafike odabire Odbor za izbor radova koji čine istaknuti likovnih kritičari, umjetnici i akademici.

Treću dionicu ovogodišnjeg *Trijenala* čine radovi petnaest pozvanih umjetnika koncepcijski objedinjenih pod nazivom *Izmaknuta stvarnost* čija umjetnička praksa istražuje i preispituje odnos između „poznate/prepoznatljive“ realnosti i artističke percepcije alternativne stvarnosti. Ti autori na aluzivan, enigmatičan, intrigantan ili simboličan način, preklapanjima i interferencijama individualnog pamćenja i reminiscencija stvarnosti, oblikuju i stvaraju nove scenarije participirajući u recentnoj umjetničkoj produkciji.

Prateća dionica *8. hrvatskog trijenala grafike* jest samostalna izložba suvremene umjetnice Ivane Franke, dobitnice Premije Hrvatske akademije znanosti i umjetnosti na *7. hrvatskom trijenalu grafike*. U sklopu samostalne izložbe bit će predstavljena i autoričina grafička mapa nastala u ediciji *Argola*.

Za dionicu Odabrani autori organizator poziva umjetnike na javni natječaj za sudjelovanje.

Odbor za izbor radova među autorima prijavljenim na javni natječaj odabrat će sudionike *Trijenala* po kriteriju izvrsnosti, u skladu s propozicijama reguliranima Pravilnikom.

Natječaj za prijavu radova za *8. hrvatski trijenale grafike* otvoren je **od 26. kolovoza do 19. rujna 2019.**

Pravilnik *Trijenala* i prijavnicu autori mogu preuzeti na mrežnim stranicama Kabineta grafike Hrvatske akademije znanosti i umjetnosti i Društva hrvatskih likovnih umjetnika.

Sudionici natječaja donose svoje radove i popunjenu prijavnicu u Kabinet grafike radnim danom od 9 do 15 sati ili šalju poštom na adresu: Kabinet grafike Hrvatske akademije znanosti i umjetnosti, Hebrangova 1, 10000 Zagreb.

Najkasnije dan prije dostavljanja radova autori su obavezni popunjenu prijavnicu u dokumentu Word poslati e-poštom na adresu trijenalegrafike8@hazu.hr.